En af Aalborg Håndbolds store profiler fik et tabt Danmarksmesterskab med sig i sin sidste kamp for klubben.

- Jeg har egentlig ikke så mange ord lige nu. Jeg synes, det er pisseringe, at vi ikke vinder den her. Skuffelsen over at miste DM-guldet til GOG efter en hæsblæsende finalekamp søndag aften på hjemmebane i Gigantium var tydelig hos Nikolaj Læsø. Profilen spillede sin sidste kamp for Aalborg Håndbold - og her havde han håbet på, at dén kunne slutte med en klar sejr, inden turen går til FC Porto. Men selv om kampen begyndte godt for Aalborg Håndbold, rakte evnerne ikke til at holde de gode takter kampen ud, indrømmer Læsø: - Vi har styr på dem i første halvleg. Så starter vi pissedårligt i anden halvleg. GOG er også et godt hold, men det er som om, at vi går ned, og de bare fortsætter med at gå op, siger han. Med et håndklæde over hovedet var det tydeligt, at Nikolaj Læsø havde håbet på et stærkere farvel til Aalborg Håndbold efter to år for klubben. - Jeg er bare skuffet lige nu. Aalborg Håndbold tabte 26-27 til GOG.